ยืนยัน นายกรัฐมนตรีไม่แทรกแซงภายในพรรคพลังประชารัฐ
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) ในฐานะกรรมการบริหารพรรคพลังประชารัฐ กล่าวถึงการประชุมพรรคในวันพรุ่งนี้ว่า เป็นการหารือเรื่องการทำงานในสภา ส่วนการเปลี่ยนสถานที่ประชุมเป็นที่รัฐสภา เท่าที่ทราบเนื่องจากที่ทำการพรรค ตั้งอยู่บนถนนรัชดาและมีกลุ่มผู้ชุมนุมไปก่อกวนและประท้วงที่พรรคบ่อยครั้ง จึงอาจทำให้เกิดความไม่ปลอดภัยกับ ส.ส.ที่มาร่วมประชุม ช่วงนี้จึงต้องย้ายมาประชุมที่สภา ยืนยันไม่ได้มีผลจากเรื่องการเมืองส่วนกระแสข่าวว่าอาจมีการเปลี่ยนหัวหน้าพรรคโดย พลเอก ประวิตร วงษ์สุวรรณ รองนายกรัฐมนตรี ในฐานะหัวหน้าพรรคจะลาออก แล้วเซ็ตซีโร่โครงสร้างใหม่ นายชัยวุฒิ กล่าวว่า ไม่มีไม่ได้ยินข่าว ไม่ได้มีการพูดคุยกันถึงเรื่องนี้ ขณะเดียวกันไม่ทราบข่าวว่า นายศรัณย์วุฒิ ศรัณย์เกตุ ส.ส.อุตรดิตถ์ พรรคเพื่อไทย ถูกขับออกจากพรรคและจะย้ายมาอยู่พรรคพลังประชารัฐ ต้องไปถามนายศรัณย์วุฒิ และถือว่าเป็นสิทธิ์ส่วนบุคคลว่าจะย้ายไปอยู่พรรคไหน คิดว่าเร็วไปที่จะพูดว่าจะย้ายไปอยู่พรรคไหน ยืนยันยังไม่มีเลือกตั้งยังอีกนานเพราะจะต้องแก้พระราชบัญญัติประกอบรัฐธรรมนูญ ว่าด้วยการเลือกตั้งก่อน ซึ่งต้องใช้เวลาอีกสักระยะและกฎหมายพรรคการเมืองเกี่ยวกับระบบไพรมารี่โหวต ซึ่ง ส.ส. ต้องทำงานในสภาเพื่อแก้กฎหมายเกี่ยวกับการเลือกตั้งให้เรียบร้อยก่อน หากยุบสภาในตอนนี้แล้วไปเลือกตั้งก็จะเป็นปัญหาของการทำงานของ กกต. จึงคิดว่าไม่ใช่เวลาจะมายุบสภาตอนนี้และที่สำคัญพรรคร่วมรัฐบาลยังให้ความร่วมมือในการทำงานไม่มีปัญหาขัดแย้งส่วนนายกรัฐมนตรี มีการกำชับอย่างไรบ้างให้ดูแล ส.ส. ในพรรคพลังประชารัฐหรือไม่ หลังมีกระแสข่าวว่า นายกรัฐมนตรี มอบหมายให้นายชัยวุฒิ และนายสุชาติ ชมกลิ่น รมว. แรงงานช่วยดูแล ส.ส. นายชัยวุฒิ ยืนยันว่า นายกรัฐมนตรี ไม่ได้สั่งให้ทำอะไร มีแค่สั่งงานเรื่องการทำงานในรัฐบาลไม่มีเรื่องของการเมือง มาบริหารจัดการ เพราะนายกรัฐมนตรีไม่ได้เข้ามาบริหารจัดการการเมืองภายในพรรค เพราะเรื่องของหัวหน้าพรรคและกรรมการบริหารพรรคที่ดูแลกันเอง ย้ำนายกรัฐมนตรี ไม่ได้แทรกแซงภายในพรรคและส่วนตัวคิดว่าพลเอก ประวิตร ยังเป็นหัวหน้าพรรคที่ทุกคนเคารพรักและเป็นหลักในการทำงานให้กับสมาชิกพรรคทุกคน ยืนยันว่าไม่มีปัญหาภายในพรรคพลังประชารัฐ